Groep brand man dood ná gewapende rooftog by kuierplekFoto: Pixabay ŉ Man van Limpopo is tydens ŉ gewapende rooftog deur lede van die gemeenskap by ŉ kuierplek vasgetrek en doodgebrand. Brig. Motlafela Mojapelo, woordvoerder van die polisie, sê die gewapende rooftog het oor die naweek plaasgevind. Volgens hom het vier gewapende rowers die eienaars van die kuierplek met pistole aangehou en hulle van geld en minstens drie vuurwapens beroof. Mojapelo sê lede van die gemeenskap en mense wat in die kuierplek was, het een van die vier mans vasgetrek en hom later doodgebrand. Die drie ander mans, wat op die vlug was, is Sondagoggend in Gauteng in verband met die voorval vasgetrek en in hegtenis geneem. Hy sê die polisie het ook beslag gelê op ŉ motor, ŉ Volkswagen Polo, wat vroeër vandeesmaand in Mpumalanga gesteel is, asook R14 000 kontant. Lt.genl. Nneke Ledwaba, Limpopo-polisiekommissaris, het gesê hoewel hy die SAPD prys vir hul vinnige reaksie, is dit onwettig vir lede van die publiek om die wet in eie hande te neem. Die drie mans gaan binnekort voor die hof verskyn. ŉ Ondersoek na die dood van een van die verdagtes is van stapel gestuur.